Publication: Magyar Közlöny
Issue: MK-2001-26 (Year: 2001, Number: 26)
Era: 1990-2004
Section: a 36/2001. (III. 5.) Korm. rendelethez
Paragraph Index: 290

5. Az ismeretek ellenőrzési rendszere Az ismeretek ellenőrzési rendszere a tantervben előírt — részben egymásra épülő, részben egymástól független — gyakorlati jegyek megszerzéséből, vizsgákból — kollokvium, szigorlat, nyelvvizsga —, valamint szakmai gyakorlat teljesítéséből, szakdolgozat elkészítéséből tevődik össze. 5.1. Kötelező szigorlati tárgyak A képzésben 4 szigorlat letétele kötelező: — szakágazati szigorlat: az Európai Közösség kereskedelmi joga, az Európai Közösség versenyjoga, az Európai Közösség ipar- és energiapolitikája; környezetvédelem témaköréből; — üzleti környezet szigorlat: euromarketing; bank-, biztosítás- és tőkepiaci ismeretek témaköréből; — közigazgatási szigorlat: pénzügyi jog, pénzügyi igazgatás; önkormányzatok pénzügyei és a területfejlesztés témaköréből, — nyelvi szigorlatok: angol integrációs szaknyelv; második idegen nyelv. 5.2. Szakdolgozat A szakdolgozat a szakképzettségnek megfelelő szakmai tárgyakhoz és a szakmai gyakorlathoz kapcsolódó írásmű elkészítése, amellyel a hallgatónak tanúsítania kell, hogy jártas a tananyagon túlmenően a hazai és nemzetközi szakirodalomban, tanulmányaira alapozva, és szakirodalom feldolgozásával képes az elsajátított ismeretanyag gyakorlati alkalmazására, továbbá — különösen a választott szakterületen — önálló munka végzésére. 5.3. Záróvizsga 5.3.1. A záróvizsgára bocsátás feltételei A tantervben előírt követelmények teljesítése: — 240 kredit megszerzése, — angol felsőfokú és az EU tagországainak valamely további hivatalosan elismert nyelvéből középfokú, C típusú államilag elismert nyelvvizsga, amelyek közül az angol szakmai anyaggal (európai integrációs szaknyelvvel) bővített nyelvvizsga, — az intézmény által előírt szakmai gyakorlat teljesítése; — két opponens által bírált és elfogadott szakdolgozat; 5.3.2. Záróvizsga részei: — komplex írásbeli vizsga az alapozó modulok tanulmányi területének ismeretanyagából, — gyakorlati vizsga, amelynek során a speciális modulokhoz kapcsolódóan a vizsgabizottság által megjelölt szakmai témák közül a hallgatóknak egy-egy előterjesztést (pl. megvalósíthatósági tanulmányt, vázlatot, regionális fejlesztési projekt javaslatot; önkormányzati költségvetési irányelvet stb.) kell készíteniük, előadniuk és megvédeniük, — szakdolgozat védése bizottság előtt. 5.3.3. Záróvizsga eredménye A komplex írásbeli és a gyakorlati vizsgán szerzett érdemjegyek, valamint a szakdolgozatra kapott érdemjegy egyszerű számtani átlaga egész számra kerekítve. 2001/26. szám A Kormány 37/2001. (III. 5.) Korm. rendelete az egyetemi szintű gazdasági informatika alapképzési szak képesítési követelményeiről

Source: https://magyarkozlony.hu/hivatalos-lapok/21e78699c9bd7411e4eb0f1a28808f6532c906c2/dokumentumok/cd4c64659130ec4b11bf919615301939891cd715/letoltes